Nuuskommentaar: Verbod op sondebelasting dalk binnekort opgehef  Argieffoto: Pixabay Die regering se laaste verlenging van die nasionale ramptoestand verval môre. Daarmee saam sal die huidige alkoholverbod ook verval. Die regering het daarom vandeesweek samesprekings gehou en aanbevelings ontvang oor wat die pad vorentoe moet wees. Daar is aanbevelings aan die kabinet gemaak dat die hele land na vlak 2 moet skuif. Die grootste verandering wat hierdie skuif tot gevolg sal hê, is die gepaardgaande afskaffing van die alkohol- en tabakverbod. Dit is vandag dag 141 van die inperking en so ook dag 141 van die tabakverbod. Die huidige alkoholverbod is in hierdie tydperk reeds een maal opgehef en weer ingestel. Die laaste keer wat die regering die alkoholverbod ingestel het, is mense onkant gevang deur die besluit. Die regering het sonder enige konsultasie of waarskuwingstydperk die verbod heringestel. Dit het ŉ mens laat wonder of die regering dié skielike besluit nie dalk opsetlik so uit die bloute geneem het nie. Gelukkig hoef ons nie meer daaroor te wonder nie. Die minister van samewerkende regering, dr. Nkosazana Dlamini-Zuma, het nou in hofstukke erken dat die regering mense wel met die verbod oorrompel het omdat hulle mense nie eers kans wou gee om op die verbod voor te berei deur drank op te gaar nie. Met hierdie skuif was die regering vas oortuig daarvan dat hulle ons met ŉ slap riem gaan vang. As hulle ons net kan verras met hulle wetmaking, sal hulle beheer kan handhaaf. Eerder as om die oorhand oor drankgebruikers te kry, het die regering hulle bloot ondergronds gedwing. Die regering het die alkohol- en tabakverbod albei ingestel in ŉ poging om mense se gedrag te beïnvloed. Wat die regering eerder reggekry het, was om ŉ verbod op aksynsbelasting in te stel. Mense is met die verbod na ŉ ondergrondse en belastingvrye mark gedwing. Sodoende het die regering nie net misluk in gedragsregulering nie, maar het hulle hulself ook miljarde rande in belastinginkomste gekos. Die Universiteit van Wes-Kaapland (UWK) het in ŉ verslag bevind dat slegs 9% van respondente wat aan die navorsing deelgeneem het weens die verbod ophou rook het. Altesaam 93% van die land se rokers koop steeds sigarette. Hierdie verbod is vir alle praktiese doeleinde nie net futiel nie, maar kos die regering ook daagliks R35 miljoen se belastinginkomste. ŉ Verdere R34 miljard in belastinginkomste is reeds in die eerste fase van die drankverbod ingeboet. Ons regering word dikwels verblind deur hulle magshonger aard. Hulle is oortuig daarvan dat mense telkens sal swig voor wetgewing en dat hulle self die vermoë het om dit af te dwing. Die regering wat verloor, misdadigers wat floreer en mense wat hul gedrag voortsit soos hulle goeddink, sou altyd die noodwendige uitkoms wees. Die oomblik wat iets oorreguleer word, verskuif jy mense se gedrag, eerder as om dit te verander. Jy skuif mense se gedrag na onwettige markte en maak sodoende van gewone burgers kriminele. Hierdie verbode herinner aan die 1920’s waartydens ŉ algehele verbod op alkohol in Amerika ingestel is. Hoewel die verbod aanvanklik algehele alkoholgebruik verminder het, het die verbod mettertyd ondersteuning en so ook doeltreffendheid verloor. In 1925 reeds is daar tussen 30 000 en 100 000 sjebeens in net New York City bedryf. Met die verkoop van alkohol wat verbied is, het mense dit op kreatiewe maniere in die hande begin kry of gemaak. Die verkoop van alkohol vir medisinale gebruik is in daardie tyd steeds toegelaat. Sodoende het meer as 15 000 dokters en 57 000 aptekers in die eerste ses maande na die algehele verbod hul mediese lisensies ontvang om dié voorskrifte te maak. Party dokters het tot byna 500 voorskrifte ŉ dag geskryf vir “medisinale whiskey”. Mense het ook besef dat hulle dalk nie alkohol mag koop nie, maar dit wel kan vervaardig. Sodoende het die verkope van druiwesap gedurende die verbod vervierdubbel. Nes mense kreatiewe maniere gekry het om destyds om dié verbod te leef, doen Suid-Afrikaanse burgers vandag dieselfde. Die regering het sinvolle regulasies se doel vertrap deur gulsig na meer mag te soek. Hulle regulasies is reduseer tot ŉ speletjie waarin burgers teenoor die regering te staan kom. Die regering kyk of hulle ons kan uitvang en burgers kyk hoe ver hulle irrasionele regulasies kan omseil. Dit plaas ons in die absurde situasie waar restaurante wyn in teepotte moet begin verkoop ten einde te oorleef. Met die aanvang van die pandemie het die regering – ten spyte van hulle geskiedenis – opnuut die morele hoë grond gekry as leiers in ŉ krisis. Hulle het die geleentheid gehad om regulasies in te stel wat ons lei en beskerm. Nou stel hulle bloot regulasies in as deel van die magspel teen burgers. Daar waar hulle kan, probeer hulle ons uitvang met regulasies – soos wat Dlamini-Zuma reeds erken het. Dit is hierdie einste mentaliteit wat verkeersbeamptes agter bosse laat wegkruip. Hulle is nie daar met die doel om die spoedgrens vir burgers se veiligheid af te dwing nie, maar eerder om diegene wat dit oortree tot die regering se voordeel uit te vang. Wat die regering besluit om met die verval van die ramptoestand te doen, is tot ŉ groot mate irrelevant. Indien die ANC regulasies verslap, gaan mense hulle gedrag nou wettig voortsit. Indien die regering die regulasies in plek hou, gaan mense ondergronds met hulle gedrag voortgaan. Mense wil nie noodwendig regulasies oortree nie, maar voel dat hulle geen ander keuse het nie. Indien die regering die verbiedinge ophef, gaan dit daarom nie werklik ons gedrag beïnvloed nie, maar bloot ons gemoedere.